Doksolojia (kutoka neno la Kigiriki: δοξολογία, linaloundwa na δόξα, doxa, "utukufu" na λογία, -logia, "neno") ni shangilio fupi la kumsifu Mungu katika Ukristo, ambalo mara nyingi liko mwishoni mwa utenzi au zaburi. Mapokeo hayo yanatokana na desturi za masinagogi ya Wayahudi. Kati ya Wakristo kwa kawaida doksolojia inaulenga Utatu Mtakatifu, yaani Baba, Mwana na Roho Mtakatifu. Doksolojia zinapatikana katika sala za Ekaristi, Liturujia ya Vipindi, Rozari n.k. Doksolojia inayotumika zaidi katika madhehebu mengi ni Atukuzwe Baba (kwa Kilatini Gloria Patri), inayoitwa hivi kutokana na maneno yake ya kwanza. Maneno asili ni: Gloria Patri, et Filio, et Spiritui Sancto. Sicut erat in principio, et nunc, et semper, et in sæcula sæculorum. Amen. Tafsiri yake ni: :Atukuzwe Baba, na Mwana na Roho Mtakatifu, kama mwanzo na sasa na siku zote na milele. Amina. Katika Misa ya madhehebu ya Kiroma ya Kanisa Katoliki sala ya ekaristi inamalizika daima kwa kuimba au kutamka maneno ambayo kwa Kilatini ni: Per ipsum, et cum ipso, et in ipso, est tibi Deo Patri omnipotenti in unitate Spiritus Sancti, omnis honor et gloria per omnia saecula saeculorum.